Author: shadow
Last saved by: spano
Company: MŽP SR

Doložka finančných, ekonomických, environmentálnych vplyvov
a vplyvov na zamestnanosť

a) vyčíslenie odhadu dopadov na verejné financie
V uznesení sa navrhuje použiť na úhradu nákladov a na odstránenie škôd spôsobených povodňami 37 509 tis. Sk z kapitoly Všeobecná pokladničná správa, z rezervy na riešenie ďalších vplyvov nových zákonných úprav, na živelné pohromy, ich prevenciu a iné vplyvy, rozpočtovanej v oddieli 04, skupina 1, trieda 2, podpoložka 642200. Z toho na krytie nákladov na záchranné a zabezpečovacie práce, vykonané na základe rozhodnutí krajských a okresných povodňových komisií 9 884 tis. Sk, na čiastočnú pomoc pri odstraňovaní škôd spôsobených na majetku miest a obcí (50 % účasť štátu na škodách na mostoch, lávkach, chodníkoch a cestách, na vodovodoch, kanalizácii a čistiarňach odpadových vôd) 8 176 tis. Sk, na krytie škôd na vodných tokoch v správe Slovenského vodohospodárskeho podniku,     š. p. Banská Štiavnica 15 655 tis. Sk a na krytie škôd na vodných tokoch v správe obcí 3 794 tis. Sk.
Ide o mimoriadne výdavky na ktoré postihnuté subjekty nemajú dostatok prostriedkov.

b) odhad dopadov na obyvateľov, hospodárenie podnikateľskej sféry a iných právnických osôb
Upravené toky v intravilánoch obcí majú na kvalitu života obyvateľov zásadný vplyv.
Pokiaľ sa jedná o záchranné a zabezpečovacie práce v čase povodňovej aktivity, ide o práce, ktoré už boli vykonané na pokyn povodňových orgánov. Do výkonu týchto prác bola zapojená svojimi mechanizačnými prostriedkami aj podnikateľská sféra. Riadne uhradenie nákladov má vplyv na ochotu zúčastňovať sa aj v budúcnosti na týchto prácach.

c) odhad dopadov na životné prostredie
Poskytnuté prostriedky na odstránenie škôd pomôžu urýchliť obnovu postihnutého územia a tým aj minimalizovať škody na urbanizovanom a prírodnom prostredí. Úpravu poškodených tokov je potrebné vykonať prednostne, aby nedochádzalo k ďalším škodám pri zvýšených prietokoch a najmä ku škodám na už obnovených priľahlých komunikáciách a iných objektoch.

d) odhad dopadov na zamestnanosť
Realizácia navrhovaného uznesenia na riešenie následkov povodní v roku 2003 v časti, ktorou sa hradia náklady na záchranné a zabezpečovacie práce, nemá vplyv na zamestnanosť. Ide o úhradu nákladov na práce, ktoré už boli vykonané. Aj v oblasti odstraňovania škôd spôsobených povodňami je s ohľadom na ich relatívne nízky objem vplyv na zamestnanosť malý. Predpokladá sa, že hlavný objem prác bude vykonaný existujúcimi stavebnými kapacitami. Na prechodnú dobu sa však vytvorí priestor aj na realizáciu verejnoprospešných prác.